Charlotte Van den Broeck (gebore in 1991 in Turnhout) is 'n Vlaamse digteres. Nadat sy 'n diploma in taal- en letterkunde behaal aan die Universiteit van Gent (UGent) studeer sy woordkuns aan die Koninklijk Conservatorium Antwerpen. Van den Broeck was in 2013 een van die top honderd inskrywings vir die Turing Gedichtenwedstrijd. Sy is deel van die Turnhoutse Collectief Dichterbij. In Januarie 2015 verskyn haar debuutbundel getiteld Kameleon by De Arbeiderspers met beeldende, verhalende gedigte. Op Gedichtendag in 2016 (dit val altyd op die laaste Donderdag van Januarie) word die Herman de Coninck-debuutprys aan haar toegeken. Haar debuutbundel is deur Dr. Daniël Hugo in Afrikaans vertaal en deur Protea Boekhuis onder 'n gelyknamige titel gepubliseer. In Oktober 2016 was sy die jongste gas(land)spreker ooit saam met Arnon Grunberg tydens die opening van die Frankfurter Buchmesse. Haar tweede digbundel, Nachtroer, verskyn aan die begin van 2017 en is aan die einde van dié jaar genomineer vir die 24ste, en laaste, VSB Poëzie-prys. In 2019 word die bundel bekroon met die Paul Snoek-prys. Op 1 Oktober 2019 verskyn haar prosadebuut getiteld Waagstukken by De Arbeiderspers.